
Text rozhodnutia
Súd: Krajský súd Košice Spisová značka: 5Sd/21/2013 Identifikačné číslo súdneho spisu: 7013200260 Dátum vydania rozhodnutia: 03. 12. 2013 Meno a priezvisko sudcu, VSÚ: JUDr. Tamara Sklenárová ECLI: ECLI:SK:KSKE:2013:7013200260.3 ROZSUDOK V MENE SLOVENSKEJ REPUBLIKY Krajský súd v Košiciach, samosudkyňou JUDr. Tamarou Sklenárovou, v právnej veci navrhovateľky Z. S. P. K. E. X. Q. X. N. G. A. , bytom v D. Č.. XXX, X. Z., proti odporkyni Sociálnej poisťovni, ústredie Bratislava, Ul. 29. augusta č. 8, Bratislava, v konaní o invalidnom dôchodku takto r o z h o d o l : P o t v r d z u j e rozhodnutie odporkyne zo dňa 1. decembra 2012 č. XXX XXX XXXX X - P. v spojení so zmenovým rozhodnutím zo dňa 7. novembra 2013 č. XXX XXX XXXX X. Navrhovateľke právo na náhradu trov konania n e p r i z n á v a . o d ô v o d n e n i e : Rozhodnutím zo dňa 11. 12. 2012 č. XXX XXX XXXX X - P.. odporkyňa podľa ustanovenia § 263 ods. 1 zákona č. 461/2003 Z. z. o sociálnom poistení v znení zákona č. 310/2006 Z. z. a podľa ustanovenia § 29 ods. 1 zákona č. 100/1988 Zb. o sociálnom zabezpečení v znení neskorších predpisov zamietla žiadosť navrhovateľky o zvýšenie sumy invalidného dôchodku. Podľa ustanovenia § 70 ods. 1 zákona č. 461/2003 Z. z. v znení neskorších predpisov priznala odporkyňa menovanej odo dňa 30. 10. 2012 invalidný dôchodok v sume 108,20 eur mesačne. Podľa ustanovenia § 263a ods. 5 zákona č. 461/2003 Z. z. v znení zákona č. 529/2006 Z. z. táto zároveň rozhodla, že jej súčasne odo dňa 30. 10. 2012 zanikol nárok na doteraz vyplácaný invalidný dôchodok v nižšej sume 75,70 eur mesačne. Z odôvodnenia rozhodnutia vyplýva, že podľa ustanovenia § 263 ods. 1 prvej vety zákona invalidný dôchodok a čiastočný invalidný dôchodok, ktoré boli priznané podľa predpisov účinných pred 01. 01. 2004, sa považujú po 31. 12. 2003 za invalidný dôchodok podľa tohto zákona v sume, v akej patrili k 31. 12. 2003 a vyplácajú sa aj po tomto dni za podmienok ustanovených predpismi účinnými do 31. 12. 2003, ak tento zákon neustanovuje inak. Keďže vzhľadom na to, že menovanej bol priznaný čiastočný invalidný dôchodok podľa predpisov účinných pred 01. 01. 2004, na základe jej žiadosti bol jej dlhodobo nepriaznivý zdravotný stav opätovne preskúmaný podľa predpisov účinných do 31. 12. 2003, t. j. podľa zákona č. 100/1988 Zb. v znení neskorších predpisov, na účely posúdenia nároku na dôchodok podľa uvedeného zákona. V dávkovom konaní bolo preukázané, že navrhovateľka nie je invalidná, ale je naďalej čiastočne invalidná. Posúdenie dlhodobo nepriaznivého zdravotného stavu podľa predpisov účinných do 31. 12. 2003, je obsahom lekárskej správy zo dňa 30. 10. 2012. Vzhľadom na to, že skutočnosti rozhodujúce na nárok na výplatu dôchodku sa nezmenili, naďalej jej patrí čiastočný invalidný dôchodok v doterajšej sume. Z uvedeného dôvodu tak bolo v prvej vete výroku rozhodnutia rozhodnuté o jej žiadosti podľa predpisov účinných do 31. 12. 2003. Keďže sa žiadosť navrhovateľky o zvýšenie sumy poberaného dôchodku považuje aj za žiadosť o uplatnenie nároku na invalidný dôchodok podľa v ustanovení § 70 ods. 1 zákona, bol nárok na invalidný dôchodok posúdený aj podľa ustanovenia § 70 ods. 1 zákona. Za invalidnú bola menovaná uznaná z dôvodu, že má pokles schopnosti vykonávať zárobkovú činnosť v rozsahu 55 % v porovnaní so zdravou fyzickou osobou. Jej dlhodobo nepriaznivý zdravotný stav bol posúdený posudkovým lekárom sociálneho poistenia Sociálnej poisťovne, pobočka Michalovce dňa 30. 10. 2012, ktorý tvorí neoddeliteľnú súčasť odôvodnenia tohto rozhodnutia. Ku dňu 30. 10. 2012, t. j. ku dňu vzniku invalidity, navrhovateľka získala 9.573 dní obdobia dôchodkového poistenia. Z uvedeného vyplýva, že navrhovateľka splnila podmienku potrebného počtu rokov obdobia dôchodkového poistenia na vznik nároku na invalidný dôchodok. Ku dňu vzniku invalidity menovaná splnila aj ostatné podmienky nároku na invalidný dôchodok, čím jej vznikol nárok na invalidný dôchodok podľa ustanovenia § 70 ods. 1 zákona. Suma invalidného dôchodku je určená podľa ustanovenia § 73 ods. 2 zákona ako súčin percentuálneho poklesu schopnosti poistenca vykonávať zárobkovú činnosť, priemerného osobného mzdového bodu, obdobia dôchodkového poistenia získaného ku dňu vzniku nároku na invalidný dôchodok, ku ktorému sa pripočíta obdobie od vzniku nároku na invalidný dôchodok do dovŕšenia dôchodkového veku a aktuálnej potrebného počtu rokov, ku ktorému sa pripočíta obdobie vzniku nároku na invalidný dôchodok do dosiahnutia dôchodkového veku v rozsahu 5.162 dní, t. j. spolu 14.735 dní. Rok dôchodkového poistenia je 365 dní, preto menovaná získala 40,3699 rokov obdobia dôchodkového poistenia. Aktuálna dôchodková hodnota platná ku dňu 30. 10. 2012 je 9,8182 eur. Suma invalidného dôchodku je 104,70 eur mesačne. Invalidný dôchodok sa v súlade s ustanovením § 81 ods. 5 zákona ďalej zvyšuje podľa ustanovenia § 82 zákona a opatrenia č. 344/2011 Z. z. o 3,3 %, čo je o 3,50 eur, na sumu 108,20 eur mesačne. Podľa ustanovenia § 263a ods. 5 zákona v znení zákona č. 529/2006 Z. z., ak sú súčasne splnené podmienky nároku na výplatu invalidného dôchodku, na ktorý bol prekvalifikovaný čiastočný invalidný dôchodok priznaný podľa zákona účinného do 31. 12. 2003 a invalidného dôchodku podľa zákona účinného od 01. 01. 2004, vypláca sa dôchodok vo vyššej sume a nárok na dôchodok v nižšej sume zaniká. Pretože suma vyplácaného invalidného dôchodku, na ktorý bol prekvalifikovaný čiastočný invalidný dôchodok priznaný podľa zákona účinného do 31. 12. 2003 je 75,70 eur mesačne a suma invalidného dôchodku podľa zákona účinného od 01. 01. 2004 je 108,20 eur mesačne, bude sa navrhovateľke vyplácať dôchodok vo vyššej sume a nárok na dôchodok v nižšej sume jej zaniká. Navrhovateľka sa včas podaným opravným prostriedkom, doručeným odporkyni dňa 08. 01. 2013 domáhala preskúmania zákonnosti citovaného rozhodnutia odporkyne. Poukázala na svoj nepriaznivý zdravotný stav a v jeho dôsledku na svoju odkázanosť na pomoc syna a nemožnosť nájsť si žiadne vhodné riadne zamestnanie. Uviedla, že trpí na obojstranný zápal stredného ucha, musí používať slúchadlo a má problémy aj s tlakom a močovým ústrojenstvom. Zdôraznila, že nesúhlasí s dátumom priznania invalidného dôchodku podľa v súčasnosti platnej právnej úpravy ani s určenou mierou poklesu schopnosti vykonávať zárobkovú činnosť, keďže rozhodnutím príslušného úradu práce, sociálnych vecí a rodiny mala určenú mieru funkčnej poruchy v rozsahu 60 %. Odporkyňa vo svojom písomnom vyjadrení zo dňa 15. 03. 2013 navrhla preskúmavané rozhodnutie ako vecne správne potvrdiť s tým, že námietkam navrhovateľky nie je možné vyhovieť. S poukazom na znenie § 70 ods. 1 a § 71 ods. 1 zákona o sociálnom poistení konštatovala, že zdravotný stav navrhovateľky bol na základe jej žiadosti o prehodnotenie zdravotného stavu posúdený posudkovým lekárom sociálneho poistenia Sociálnej poisťovne, pobočky Michalovce dňa 30. 10. 2012, ktorý v posudku uviedol, že navrhovateľka je naďalej čiastočne invalidná podľa ustanovenia § 37 ods. 3 písm. a) zákona č. 100/1988 Zb. a zároveň je invalidná podľa ustanovenia § 71 ods. 1 zákona s mierou poklesu schopnosti vykonávať zárobkovú činnosť 55 % v porovnaní so zdravou fyzickou osobou. V uvedenou posudku, ktorý je neoddeliteľnou súčasťou napadnutého rozhodnutia, posudkový lekár sociálneho poistenia odborne posúdil a vyhodnotil zdravotný stav navrhovateľky a zistené zdravotné postihnutie zaradil podľa prílohy č. 4 k zákonu do príslušnej kapitoly. Na základe podaného opravného prostriedku bol zdravotný stav navrhovateľky opätovne posúdený posudkovým lekárom sociálneho poistenia Sociálnej poisťovne, pobočky Michalovce dňa 28. 01. 2013 a posudkovým lekárom sociálneho poistenia Sociálnej poisťovne, ústredie dňa 28. 02. 2013. Posudkoví lekári sociálneho poistenia zotrvali na pôvodnom posudku, že navrhovateľka je naďalej čiastočne invalidná podľa ustanovenia § 37 ods. 3 písm. a) zákona č. 100/1988 Zb. a zároveň je invalidná podľa ustanovenia § 71 ods. 1 zákona s mierou poklesu schopnosti vykonávať zárobkovú činnosť 55 % v porovnaní so zdravou fyzickou osobou. Posudkoví lekári sociálneho poistenia v konaní predchádzajúcom vydaniu napadnutého rozhodnutia, ako aj v konaní o opravnom prostriedku na základe predložených odborných lekárskych nálezov a vlastného vyšetrenia vyhodnotili, že zdravotný stav navrhovateľky je zhoršený na úroveň invalidity s mierou poklesu schopnosti vykonávať zárobkovú činnosť 55 % v porovnaní so zdravou fyzickou osobou. Navrhovateľka v konaní o opravnom prostriedku predloženými listinnými dôkazmi (najmä odbornými lekárskymi nálezmi) nepreukázala, že jej zdravotný stav odôvodňuje vyššiu mieru poklesu schopnosti vykonávať zárobkovú činnosť v porovnaní so zdravou fyzickou osobou alebo zmenu dátumu vzniku invalidity. Z dôvodu, že navrhovateľke sa nepodarilo spochybniť správnosť rozhodnutia o zamietnutí žiadosti o zvýšenie invalidného dôchodku, má za to, že o jej žiadosti bolo rozhodnuté správne a v súlade s objektívne zisteným skutkovým stavom. Vzhľadom na uvedené skutkové a právne dôvody odporkyňa žiadala, aby súd napadnuté rozhodnutie č. XXX XXX XXXX X - P.. zo dňa 11. 12. 2012 o zamietnutí žiadosti o zvýšenie invalidného dôchodku ako vecne správne potvrdil. Súd v konaní podľa ustanovenia § 250l a nasledujúcich O. s. p. po preskúmaní napadnutého rozhodnutia, oboznámení sa s dávkovým spisom odporkyne dospel k záveru, že opravný prostriedok navrhovateľky nie je v celom rozsahu dôvodný. Z obsahu administratívneho spisu odporkyne súd zistil, že navrhovateľka sa stala poberateľkou čiastočného invalidného dôchodku odo dňa 01. 06. 1996, ktorý jej bol priznaný rozhodnutím zo dňa 15. 10. 1996 podľa § 37 ods. 1 písm. a) zákona č. 100/1988 Zb. o sociálnom zabezpečení na základe posudku PKSZ č. II SP, pobočka Michalovce zo dňa 26. 09. 1996, ktorým bola uznaná za čiastočne invalidnú podľa § 37 ods. 2 písm. a) citovaného zákona. Podľa posudku posudkového lekára sociálneho poistenia SP, pobočka Michalovce zo dňa 02. 04. 2008, vypracovaného podľa § 263a zákona č. 461/2003 Z. z. o sociálnom poistení na základe kontrolnej lekárskej prehliadky v súlade s nálezom Ústavného súdu SR č. 460/2006 Z. z. navrhovateľka bola i naďalej čiastočne invalidnou podľa § 37 ods. 1 písm. a) zákona č. 100/1988 Zb., lebo pre dlhodobo nepriaznivý zdravotný stav jej telesné alebo duševné schopnosti dosahujú polovicu schopnosti na výkon sústavného zamestnania u zdravých občanov. V tom čase posudkový lekár konštatoval, že posudzovaná je naďalej v liečbe psychiatra a endokrinológa so závermi obsiahnutými v ich odborných lekárskych nálezoch, podľa ktorých k zmene v jej zdravotnom stave oproti poslednému posúdeniu nedošlo a pokles jej pracovného potenciálu je zachovaný na 50 %. Neformálnou žiadosťou zo dňa 25. 06. 2012 navrhovateľka požiadala o prehodnotenie svojho zdravotného stavu, ktorý sa od poslednej kontroly zhoršil a zvýšenie sumy invalidného dôchodku. Na základe uvedenej žiadosti bol jej zdravotný stav posúdený posudkovým lekárom sociálneho poistenia SP, pobočka Michalovce, ktorý vo svojom posudku zo dňa 30. 10. 2012 uviedol, že menovaná je naďalej čiastočne invalidná podľa § 37 ods. 1 písm. a) zákona č. 100/1988 Zb. a zároveň je invalidná podľa § 71 ods. 1 zákona č. 461/2003 Z. z. o sociálnom poistení, lebo pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Miera poklesu jej schopnosti vykonávať zárobkovú činnosť bola určená v rozsahu 55 % pre rozhodujúce zdravotné postihnutie, ktorým je ľahká duševná zaostalosť, začlenené v kapitole V pod položkou 6, písm. a) prílohy č. 4 zákona o sociálnom poistení a ktorému zodpovedá 45 % miera poklesu schopnosti vykonávať zárobkovú činnosť, ktorú považoval za odôvodnené zvýšiť o 10 % pre ďalšie zdravotné postihnutia navrhovateľky, ktorými sú stredne ťažká nedoslýchavosť, inkontinencia moču urgentná a encefalopatia vaskulárne podmienená. V závere posudku tento posudkový lekár uviedol, že posudzovaná poberá čiastočný invalidný dôchodok pre ľahkú duševnú zaostalosť. I naďalej je vedená u psychiatra pre ľahký stupeň duševnej zaostalosti, IQ 66. Okrem toho je vedená aj na urológii pre únik moču, je po opakovaných zápaloch stredoušia. Audio vyšetrením bola u nej zistená stredne ťažká nedoslýchavosť. Je v liečbe neurológa pre encefalopatiu vaskulárne podmienenú. Zdravotný stav naďalej zodpovedá čiastočnej invalidite, pričom podľa zákona č. 461/2003 Z. z. miera poklesu schopnosti vykonávať zárobkovú činnosť je určená v rozsahu 45 % pre ľahkú duševnú zaostalosť s navýšením o 10 % pre ostatné zdravotné postihnutia, spolu na 55 %. Dátum vzniku invalidity určil na deň 30. 10. 2012, t. j. deň posúdenia zdravotného stavu. K zhodnému záveru pokiaľ ide o rozhodujúce zdravotné postihnutie i určenú mieru poklesu schopnosti vykonávať zárobkovú činnosť u navrhovateľky dospel aj posudkový lekár sociálneho poistenia odporkyne so sídlom v Košiciach vo svojom posudku podanom dňa 28. 02. 2013, vyhotovenom pre potreby súdneho konania. Zdravotný stav navrhovateľky charakterizoval diagnostickým záverom: ľahká duševná zaostalosť, stredne ťažká nedoslýchavosť, inkontinencia moču urgentná a encefalopatia vaskulárne podmienená, ku ktorému dospel po zhodnotení aktuálneho zdravotného stavu navrhovateľky na základe ňou absolvovaných odborných lekárskych vyšetrení a vlastného lekárskeho vyšetrenia posudkovým lekárom. Podľa tohto posudku menovaná je aj naďalej čiastočne invalidná podľa ustanovenia § 37 ods. 3 písm. a) zákona č. 100/1988 Zb. v znení zákona NR SR č. 194/1994 Z. z. a zákona č. 107/1999 Z. z., lebo pre dlhodobo nepriaznivý zdravotný stav jej telesné alebo duševné schopnosti dosahujú polovicu schopnosti na výkon sústavného zamestnania u zdravých občanov. Je naďalej invalidná aj podľa ustanovenia § 71 ods. 1 zákona č. 461/2003 Z. z. o sociálnom poistení, lebo pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Miera poklesu schopnosti vykonávať zárobkovú činnosť v percentách je určená vo výške 55 %. Za rozhodujúce zdravotné postihnutie u navrhovateľky posudkový lekár považoval duševné choroby a poruchy správania, pričom toto postihnutie je začlenené v kapitole V, pol. 6, písm. a) prílohy č. 4 zákona č. 461/2003 Z. z. o sociálnom poistení a zodpovedá mu miera poklesu schopnosti vykonávať zárobkovú činnosť v rozsahu 45 %. Aj on považoval za odôvodnené zvýšenie percentuálnej miery poklesu schopnosti vykonávať zárobkovú činnosť o 10 % pre závažnosť ďalších zdravotných postihnutí navrhovateľky, ktorými sú stredne ťažká nedoslýchavosť, inkontinencia moču urgentná a encefalopatia vaskulárne podmienená. Zo záveru tohto posudku vyplýva, že posudzovaná bola uznaná čiastočne invalidnou od roku 1996 pre zníženú činnosť štítnej žľazy a ľahkú mentálnu retardáciu bez poruchy správania. T. č. podľa aktuálne doložených odborných vyšetrení je menovaná aj naďalej sledovaná psychiatrom pre ľahký stupeň mentálnej retardácie, bez poruchy správania a neurotické ťažkosti. Sledovaná je aj neurológom pre bolesti hlavy a závraty. Komplexne bola vyšetrená špeciálnymi vyšetrovacími metódami, ktoré dokumentujú vaskulárne podmienenú vertebrobazilárnu insuficienciu. Endokrinologickým vyšetrením bola u nej potvrdená sekundárna hepotyreóza dobre kompenzovaná substitučnou liečbou a ťažká obezita. V minulosti bola opakovane liečená pre zápaly stredoušia, aktuálne kontrolné ORL vyšetrenie vrátane audiometrického vyšetrenia dokumentuje stredne ťažkú nedoslýchavosť. Pre subjektívne udávaný únik moču bola vyšetrená urológom, ktorý na základe urodynamického vyšetrenia dokumentuje urgentnú inkontinenciu moču. Vyššie uvedené ochorenie jednotlivo aj vo vzájomnej súvislosti naďalej podmieňujú čiastočnú invaliditu podľa zákona č. 100/1988 Zb. Podľa prílohy č. 4 zákona č. 461/2003 Z. z. o sociálnom poistení za rozhodujúce zdravotné postihnutie bola u navrhovateľky stanovená naďalej mentálna retardácia ľahkého stupňa bez poruchy správania s mierou poklesu schopnosti vykonávať zárobkovú činnosť 45 % s navýšením o 10 % pre ostatné vyššie uvedené zdravotné postihnutia. Menovaná bola teda uznaná za invalidnú s celkovou mierou poklesu schopnosti vykonávať zárobkovú činnosť vo výške 55 % naďalej. K zhodnému záveru pokiaľ ide o určenú mieru poklesu schopnosti navrhovateľky vykonávať zárobkovú činnosť dospel druhostupňový posudkový orgán aj po prehodnotení navrhovateľkou v priebehu konania predložených časovo aktuálnych odborných lekárskych nálezov z vyšetrení, ktorým sa podrobila po pôvodnom posúdení jej zdravotného stavu, v dopĺňacom posudku zo dňa 22. 10. 2013. Z jeho záveru vyplýva, že po zhodnotení predložených odborných vyšetrení od neurológa posudkový lekár konštatoval, že zdravotný stav menovanej aj naďalej podmieňuje čiastočnú invaliditu podľa zákona č. 100/1988 Zb. o sociálnom zabezpečení. Podľa prílohy č. 4 zákona za rozhodujúce zdravotné postihnutie u menovanej bola aj naďalej stanovená mentálna retardácia ľahkého stupňa bez poruchy správania s mierou poklesu schopnosti vykonávať zárobkovú činnosť v rozsahu 45 % s navýšením o 10 % pre ostatné vyššie uvedené zdravotné postihnutia. Uznaná bola invalidnou s celkovou mierou poklesu schopnosti vykonávať zárobkovú činnosť v rozsahu 55 %. Na základe požiadavky súdu posudkový lekár zaujal stanovisko aj k dátumu vzniku invalidity, ktorý bol opravený (pôvodný 30. 10. 2012) a určený ako deň 25. 06. 2012, t. j. deň podania žiadosti o prehodnotenie zdravotného stavu, ktorú odporkyňa, ako to vyplýva aj z odôvodnenia napadnutého rozhodnutia považovala zároveň aj za žiadosť o priznanie invalidného dôchodku podľa zákona č. 461/2003 Z. z. Na základe uvedenej zmeny dátumu vzniku invalidity podľa zákona č. 461/2003 Z. z. vydala odporkyňa dňa 07. 11. 2013 zmenové rozhodnutie, ktorým podľa § 263 ods. 1 z. č. 461/2003 Z. z. a § 29 ods. 1 z. č. 100/1988 Zb. zamietla žiadosť navrhovateľky o zvýšenie sumy invalidného dôchodku a zároveň podľa § 70 ods. 1 z. č. 461/2003 Z. z. tejto od 25. 06. 2012 priznala invalidný dôchodok v sume 108,20 eur mesačne. Vzhľadom na uvedené podľa § 263a ods. 5 cit. zákona rozhodla aj o tom, že navrhovateľke od 02. 02. 2013 zaniká nárok na doteraz vyplácaný dôchodok v nižšej sume 75,70 eur mesačne. Zmena pôvodného rozhodnutia sa týkala dátumu vzniku invalidity podľa platného zákona o sociálnom poistení a naň nadväzujúci prepočet dní obdobia dôchodkového poistenia, ktorý však na výšku dôchodku nemá vplyv. Navrhovateľka v priebehu pojednávania dňa 03. 12. 2013 v celom rozsahu zotrvala na podanom opravnom prostriedku z dôvodov v ňom uvedených. Uviedla, že nesúhlasí s dopĺňacím posudkom, pokiaľ ide o určenú mieru poklesu schopnosti vykonávať zárobkovú činnosť, a to s poukazom na svoj nepriaznivý zdravotný stav a subjektívne ťažkosti tak, ako boli popísané pred posudkovými lekármi. Predložila súdu odborný lekársky nález neurológa zo dňa 27. 11. 2013, ktorého závery však korešpondujú so závermi, obsiahnutými v odborných lekárskych nálezoch, ktoré už boli predmetom posúdenia. Zástupkyňa odporkyne navrhla napadnuté rozhodnutie ako vecne správne potvrdiť a k predloženému nálezu neurológa uviedla, že tento sa ani netýka rozhodujúceho zdravotného postihnutia, pričom pre toto ochorenie, ako aj ďalšie pridružené ochorenia bola už miera poklesu schopnosti vykonávať zárobkovú činnosť navýšená o zákonom maximálne prípustných 10 %. Podľa ustanovenia § 70 ods. 1 zákona č. 461/2003 Z. z. o sociálnom poistení v znení neskorších predpisov poistenec má nárok na invalidný dôchodok, ak sa stal invalidný, získal počet rokov dôchodkového poistenia uvedený v § 72 a ku dňu vzniku invalidity nespĺňa podmienky nároku na starobný dôchodok alebo mu nebol priznaný predčasný starobný dôchodok. Podľa ustanovenia § 71 ods. 1 zákona č. 461/2003 Z. z. o sociálnom poistení v znení neskorších predpisov poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť, a ktorý má podľa poznatkov lekárskej vedy trvať dlhšie ako jeden rok. Pokles schopnosti vykonávať zárobkovú činnosť sa posudzuje porovnaním telesnej, duševnej a zmyslovej schopnosti poistenca s dlhodobo nepriaznivým zdravotným stavom a telesnej, duševnej a zmyslovej schopnosti zdravej fyzickej osoby. Pri posudzovaní poklesu schopnosti vykonávať zárobkovú činnosť sa neprihliada na zdravotné postihnutia, ktoré boli zohľadnené na invalidný výsluhový dôchodok podľa osobitného predpisu. Pokles schopnosti vykonávať zárobkovú činnosť sa posudzuje na základe a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby, a b) komplexných funkčných vyšetrení a ich záverov, pričom sa prihliada na zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Miera poklesu schopnosti vykonávať zárobkovú činnosť je uvedená v prílohe č. 4 a určuje sa v percentách podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí s tým, že jednotlivé percentuálne miery poklesu schopnosti vykonávať zárobkovú činnosť sa nesčítavajú. Podľa ustanovenia § 73 ods. 2 zákona suma invalidného dôchodku poistenca, ktorý má percentuálny pokles schopnosti vykonávať zárobkovú činnosť najviac o 70 %, sa určí ako súčin percentuálneho poklesu schopnosti poistenca vykonávať zárobkovú činnosť, priemerného osobného mzdového bodu, obdobia dôchodkového poistenia získaného ku dňu vzniku nároku na invalidný dôchodok, ku ktorému sa pripočíta obdobie od vzniku nároku na invalidný dôchodok do dovŕšenia dôchodkového veku, a aktuálnej dôchodkovej hodnoty; § 63 ods. 1 tretia veta a štvrtá veta platia rovnako. Podľa ustanovenia § 263 ods. 1 prvej vety zákona č. 461/2003 Z. z. o sociálnom poistení v znení zákona č. 310/2006 Z. z., invalidný dôchodok a čiastočný invalidný dôchodok, ktoré boli priznané podľa predpisov účinných pred 1. januárom 2004, sa považujú po 31. decembri 2003 za invalidný dôchodok podľa tohto zákona v sume, v akej patrili k 31. decembru 2003 a vyplácajú sa aj po tomto dni za podmienok ustanovených predpismi účinnými do 31. decembra 2003, ak tento zákon neustanovuje inak. Podľa ustanovenia § 263a ods. 5 zákona č. 461/2003 Z. z. o sociálnom poistení v znení zákona č. 529/2006 Z. z. ak poistenec uvedený v odsekoch 1 a 2 má nárok na invalidný dôchodok alebo čiastočný invalidný dôchodok podľa zákona účinného do 31. decembra 2003, a súčasne má nárok na výplatu invalidného dôchodku podľa zákona účinného od 1. januára 2004, vypláca sa invalidný dôchodok, ktorý je vyšší alebo najvyšší. Pri rovnakej sume týchto dôchodkov vypláca sa dôchodok, ktorý si poistenec zvolil. Dňom úpravy výplaty invalidných dôchodkov pre súbeh nárokov na ich výplatu zaniká nárok na invalidný dôchodok, ktorý sa nevypláca. Súd na základe dokazovania vykonaného v správnom i súdnom konaní dospel k záveru, že skutkové okolnosti týkajúce sa rozsahu zdravotného poškodenia navrhovateľky boli dostatočne ozrejmené príslušnými posudkovými lekármi sociálneho poistenia SP, ktorí vo svojich posudkoch vyhodnotili všetky zdravotné postihnutia navrhovateľky, vyplývajúce z jej zdravotnej dokumentácie i vlastných vyšetrení. Navrhovateľka v konaní neuviedla žiadne nové skutočnosti, ktoré by neboli známe príslušným posudkovým lekárom pri vypracovaní posudkov, a ktoré by mohli ich jednoznačné závery spochybniť. Zdravotné poškodenia navrhovateľky zistené objektívnymi lekárskymi vyšetreniami podľa podaných posudkov posudkových orgánov neznižujú jej pracovnú schopnosť natoľko, aby bola invalidná podľa § 29 zákona č. 100/1988 Zb., ktorej invalidite zodpovedá viac ako 70 % miera poklesu schopnosti vykonávať zárobkovú činnosť podľa § 263a ods. 12 zákona č. 461/2003 Z. z. Podľa týchto posudkov navrhovateľka je i naďalej čiastočne invalidná podľa § 37 ods. 3 písm. a) zákona č. 100/1988 Zb. a pre dlhodobo nepriaznivý zdravotný stav, má zároveň stanovenú mieru poklesu schopnosti vykonávať zárobkovú činnosť vo výške 55 % v porovnaní so zdravou fyzickou osobou. Pochybenie odporkyne pokiaľ ide o určenie dátumu vzniku invalidity podľa zákona č. 461/2003 Z. z. bolo odstránené vydaním zmenového rozhodnutia. Odporkyňa postupovala v súlade so zákonom aj pri výpočte výšky invalidného dôchodku podľa zákona č. 461/2003 Z. z., pričom zohľadnila všetku preukázanú dobu dôchodkového poistenia tak, ako to vyplýva z osobného listu dôchodkového poistenia navrhovateľa, tvoriaceho prílohu zmenového rozhodnutia. Uvedené navrhovateľkou spochybňované ani nebolo. Súd zvážil všetky uvedené skutočnosti a na ich základe a v súlade s citovanými zákonnými ustanoveniami podľa ustanovenia § 250q ods. 2 O. s. p. napadnuté rozhodnutie odporkyne v spojení s jej zmenovým rozhodnutím zo dňa 07. 11. 2013 ako zákonné potvrdil. Právo na náhradu trov konania súd v súlade s ustanovením § 250k ods. 1 O. s. p. s použitím § 250l ods. 2 O. s. p. navrhovateľke nepriznal, pretože táto v konaní úspešná nebola. Poučenie: Proti tomuto rozsudku možno podať odvolanie do 15 dní odo dňa jeho doručenia na Krajský súd v Košiciach. V odvolaní sa má popri všeobecných náležitostiach (§ 42 ods. 3 O. s. p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. Odvolanie možno odôvodniť len tým, že v konaní došlo k vadám v ustanovení § 221 ods. 1 O. s. p., konanie má inú vadu, ktorá mohla mať za následok nesprávne rozhodnutie vo veci alebo rozhodnutie súdu vychádza z nesprávneho právneho posúdenia veci.

Zdroj: KAUZIS.SK – https://www.kauzis.sk/judikatura/r/ECLI:SK:KSKE:2013:7013200260.3 (dáta aktuálne k 11. 11. 2026). Záväzné je znenie zverejnené súdom.




